## Pravilnik o izmjenama i dopunama Pravilnika o zaštiti od elektromagnetskih polja

### NN 41/2008 (9.4.2008.), Pravilnik o izmjenama i dopunama Pravilnika o zaštiti od elektromagnetskih polja

# MINISTGARSTVO ZDRAVSTVA I SOCIJALNE SKRBI

**1410**

Na temelju članka 10. stavka 3., članka 13. stavka 1., članka 14. stavka 2. i
članka 19. stavka 3. Zakona o zaštiti od neionizirajućih zračenja (»Narodne
novine«, br. 105/99 i 15/04) ministar zdravstva i socijalne skrbi, uz prethodno
mišljenje ministra nadležnog za poslove graditeljstva, donosi

## PRAVILNIK

### O IZMJENAMA I DOPUNAMA PRAVILNIKA O ZAŠTITI OD ELEKTROMAGNETSKIH POLJA

Članak 1.

U Pravilniku o zaštiti od elektromagnetskih polja (»Narodne novine«, broj 204/03
i 15/04), u članku 2. točki 3. dodaje se rečenica koja glasi:« Zbog mogućih
znanstveno još nepotvrđenih štetnih zdravstvenih učinaka elektromagnetskih
polja, primjenom načela predostrožnosti, granične razine su smanjene u odnosu na
pripadna temeljna ograničenja.«

Članak 2.

Članak 20. se mijenja i glasi:
»(1) Korisnik stacionarnog izvora elektromagnetskog polja (u nastavku: korisnik)
za uporabu toga izvora, mora pribaviti odobrenje ministra nadležnog za
zdravstvo. Zahtjev za odobrenje korisnik upućuje ministarstvu nadležnom za
zdravstvo.
(2) Ministar nadležan za zdravstvo odobrenje iz stavka 1. ovog članka izdaje na
temelju pisanog zahtjeva korisnika te mišljenja ovlaštene pravne osobe o
udovoljenju uvjetima propisanim Zakonom i odredbama ovoga Pravilnika.
(3) Mišljenje iz stavka 2. ovoga članka, uz zahtjev korisnika, mora sadržavati
najmanje sljedeće podatke:
a) izvješće o prvim mjerenjima razina elektromagnetskih polja u okolini
stacionarnog izvora, te
b) mišljenje o udovoljavanju uvjetima iz članka 14. ovoga Pravilnika, izdanim od
pravne osobe ovlaštene sukladno članku 35. ovoga Pravilnika.
(4) Tijelo nadležno za izdavanje dozvola za postavljanje i rad radijskih postaja
ne može izdati dozvolu za rad bez dobivanja odobrenja ministra nadležnog za
zdravstvo u skladu s odredbama ovoga Pravilnika.

Članak 3.

U članku 25. stavku 2. riječi: »putem Zavoda«, brišu se.

Članak 4.

U članku 27. riječ: »Zavod«, u odgovarajućem padežu, zamjenjuje se riječima:
»ministarstvo nadležno za zdravstvo« u odgovarajućem padežu.

Članak 5.

U članku 37. stavku 4. riječi; »načelnik odjela sanitarne inspekcije« zamjenjuje
se riječima: »predstavnik upravne organizacije za sanitarnu inspekciju
ministarstva nadležnog za zdravstvo« u odgovarajućem padežu, a riječi: »jedan
djelatnik Hrvatskog zavoda za zaštitu od zračenja« zamjenjuje se riječima:
»jedan predstavnik Državnog zavoda za zaštitu od zračenja« u odgovarajućem
padežu.

Članak 6.

U članku 40. riječ: »Zavod« zamjenjuje se riječima: »Ministarstvo nadležno za
zdravstvo«.

Članak 7.

U članku 42. stavku 2. riječi: »u područjima povećane osjetljivosti i
profesionalne izloženosti stvaraju elektromagnetska polja razina značajno nižih
od graničnih razina zadanih u Prilogu 2. ovoga Pravilnika« zamjenjuju se
riječima: »ne predstavljaju značajne izvore elektromagnetskog polja sukladno
članku 2. točki 22. ovoga Pravilnika«.

Članak 8.

U cijelom tekstu Pravilnika riječi: »Ministarstvo zdravstva« zamjenjuju se
riječima: »ministarstvo nadležno za zdravstvo« u odgovarajućem padežu, a riječi:
»ministar zdravstva« zamjenjuju se riječima: »ministar nadležan za zdravstvo« u
odgovarajućem padežu.

Članak 9.

Ovaj Pravilnik stupa na snagu osam dana od dana objave u »Narodnim novinama«.

Klasa: 011-02/08-04/31
Urbroj: 534-07-08-1
Zagreb, 3. travnja 2008.

Ministar
**mr. Darko Milinović, dr. med.**, v. r.

Pravilnik, NN 41/2008-1410